钦定古今图书集成/理学汇编/经籍典/第088卷 > 日知录 > 《卦爻外无别象》
## 钦定古今图书集成/理学汇编/经籍典/第088卷 > 日知录 > 《卦爻外无别象》

圣人设卦观象而系之辞，若文王、周公是已。夫子作
《传》，《传》中更无别象。其所言卦之本象，若天、地、雷、风、水、
火、山、泽之外，惟《颐》中有物，本之卦名；有飞鸟之象，本
之卦辞，而夫子未尝增设一象也。荀爽、虞翻之徒，穿
凿附会，象外生象，以同声相应为震㢲，同气相求为
艮兑，水流湿，火就燥为坎离，“云从龙则曰《干》为龙”，风
“从虎”，则曰“坤为虎。”十翼之中，无语不求其象，而《易》之
大指荒矣。岂知圣人立言取譬，固与后之文人同其
体例，何尝屑屑于象哉？王弼之注，虽涉于元虚，然已
一埽《易》学之榛芜，而开之大路矣。

王辅嗣《略例》曰：“互体不足，遂及卦变。变又不足，推致五行。一失其原，巧喻弥甚。”

不有程子，大义何由而明乎？

《易》之互体卦变，《诗》之叶韵，《春秋》之例月日，经说之缭
绕破碎于俗儒者多矣。文中子曰：“九师兴而《易》道微，
三传作而《春秋》散。”